පහළ ගෙදර රාණි නැන්දලගේ පූසි විසි පස්වෙනි වතාවටත් පැටව් ගහලයි කියලා මම ඇවිල්ල කියනකොට පූසිත් එකයි අපේ ලොකු අක්කත් එකයි කියලා පොඩි අයියා බිබී හිටපු තේ එක පැත්තකින් තියලා කියනකොට 
අණ්ඩපාල විදියට මටත් ඒකට හිනා ගියේ පස්වැනි පාරටත් අපේ ලොකු අක්කට පොඩි එකෙක් හම්බෙන්න කියලා  ඊයේ හැන්දෑවේ අපි දැනගෙන හිටපු හින්දයි.

මොකක්ද බොල ඒ කියපු 
අලුකුත්තේරු කතාවේ තේරුම කියලා අම්මා  පරිප්පු හෝදපු වතුර කොරහ පොඩි අයියා පැත්තට එවනකොට ඒක ගිහිල්ල බකාස් ගාලා සීයප්පච්චිට වැදුනෙ ඒ වෙලාවේ තමන්ගේ තේ එක බොන්න වෙවුල වෙවුල හැරමිටියත් ගහ ගහ  බොහොම හෙමින් ඒ පැත්තට එමින් හිටපු සීයප්පච්චිව ඇදලා අරගෙන පොඩි අයියා  එයාගේ පලිහ විදිහට  පාවිච්චි කරපු හින්දයි..

ඊ..හ්.. වගේ සද්දකුත් දාගෙන එක පාරටම අයියගේ පැත්තට ඇදිලා ආපු සීයාප්පච්චි
මොන මවුලි මංගල්ලය ක්ද ඒ.. කියලා  කෑ ගෑවට මොන හත්ති ##තක්ද ඒ කියලා අහපං සීයප්පච්ච්යේ කියලා පොඩි අයියා කෑගැහැවෙ උන බම්බු වැට පාත් නොකරම බුස් ගාලා උඩින් පනින ගමං මයි..

පරිප්පු හෝදපු වතුර විසි කිරීම..
සීයප්පච්චි ඇදලා පලිහක් කර ගැනීම..
තත්පරයෙන් බම්බු වැට උඩින් පැනීම..
පොඩි අයියාගේ විශේෂ දක්ෂතා වේ.

අම්මා ගෙදර බුද්ධ පූජාවට කියන්නේ හොඳම දේවල් බව දන්නා පොඩි අයියා හැමදාම දවල්ට කන්නේ බුද්ධ පූජාව අරගෙනය. 
මැටියට මොන මාලුද බං කියලා  පොඩි අයියා කියපු පළවෙනි දවසේ වතුර වීදුරුව ඔළුවේ නමපු අම්මා දවස් ගාණක් යනකම් පොඩි අයියා එක්ක කතා කලේ නැහැ.

 තාත්තාගේ නංගී පවුලේ ඉහළටම ඉගෙන ගත්තු කෙනා උනාට සීයප්පච්චි නැන්දාගේ ප්‍රේම සම්බන්ධතාවයට විරුද්ධ වෙච්ච හින්දා නැන්දා සදා තනිකඩව ජීවත් වුණා.දැන් නැන්දා භාවනා පන්තියකට යන හින්දා තමන් අඩි දෙකක් තුනක් විතර උඩින් උඩින් යන බව දැනෙනවා කියලා නැන්දා පොඩි අයියා ඉන්න තැන කිව්වහම ලොක්කියේ ප්‍රේෂර් බලා ගං කිව්වයි කියලා නැන්දා අපේ ගෙදර ඒමද නවතා දැමුවාය.

පහළ ගෙදර සමරසේකරගේ කොලුවා කඩපිළේදී හම්බවෙලා තෝ පියාඹන්න කැමතිද කියලා අහපු වෙලාවේ
 නැට්ටං ආයේ...
 කියලා කිව්වම පොඩි අයියා ලෑස්ති උනේ සමරසේකරගේ පොඩි එකා පියාඹන්නට ලක ලෑස්ති කරන්නටයි.කරන්න යන්නේ මොකක්ද කියලා නොදැන හිටපු මමත් පොඩි අයියාගේ උපක්‍රමය දිහා බලාගෙන උන්නා.කඩේ විකුණන්න තියලා තිබිච්ච ඉදල් දෙකක් අරගෙන කොල්ලගේ අත් දෙක දිග ඇරලා ඉදල් දෙක වෙන වෙනම අත් දෙකේ දික් අතට ගැට  ගැහුවා. බලාපිය දැන් තෝ රාජලියෙක් වගේ...හෙනට දිගයි තටු..
කියපු පොඩි අයියා බුරුස් ගා කොල්ලාගේ කලිසම ගලවා දැමුවේ තනි කෙලින් අත් දෙක දික් කරගෙන හිටි කොල්ලාට තම අත් දෙක පහළට දැමීමට බැරි බව දන්නා හෙයිනි.

හවස සමරසේකරගේ කුනුහර්ප මිශ්‍රිත සංස්කරණය නොකළ වාර්තාව අම්මා හැන්සාඩ් ගත කරන කොට පොඩි අයියා උන්නෙ කොස් ගහ මුදුනේය..

පොඩි අයියා ප්‍රේමයෙන් බැඳුනේ සාවිත්‍රී සමඟය.කොන්ඩේ කඩාගෙන කඳුළු පෙරාගෙන අම්මා කුස්සිය මුල්ලේත් මැද සාලයේත් කාමරයේත් එක හා සමානව බිම පෙරලෙමින් හඬා වැළපුණේ ලෙච්චමි තලතෙල් ගහ ගං පුකේ කියමිනි. 

පොඩි අයියා සාවිත්‍රී සමග පහලගම රංජිලාගෙ ගෙදර කුලියට ගියාම මුළු ගෙදරම හද්ද පාළුවෙන් සොහොන් පිට්ටනියක් වගේ වුණා කියලා දැනුනේ මට විතරද  මන්දා..
ලොකු අයියාත් අනුශා අක්කාත් කඩිමුඩියේ මහ ගෙදරට දුවගෙන ආවේ පොඩි අයියා සහ සාවිත්‍රී කරපු අපරාධය ගැන අම්මා එක්ක දුක බෙදා ගන්නටය. ජාතියට පිටින් ආගමට පිටින් විවාහයක් කරගෙන හත්මුතු පරම්පරාවටම දැලි ගාපු පොඩි අයියා  කොහොමවත් පවුලට වැද්ද ගන්න හොඳ නැහැයි කියලා අනූසා නොහොත් මෙඩූසා තමාගේ සිම්බල් හඬින් අම්මාට කියනවා මම අහගෙනය..

 සීයප්පච්චි කිව්වේ අනූසා නොහොත් මෙඩූසා මායාකාරියක් බවත් මැජික් පොල්ල ඇත්තේ ලොකු අයියා ලග බවත්ය .

 ඩිමෙන්සියා හෝන්තුව පොඩි ඈයින්ට කුනු හබ්බ කියන්නැතුව හිටු කියලා අම්මා කසුකුටු ගෑවේ හවසට ගෙදර එන තාත්තාට  දවාලෙදි කියපු දේවල් උනත් ඇහෙන්න පුළුවන් බව දන්න හින්දයි.

මාපලගම නන්දරතන සිවුරු ඇරලා ගයාන් සිරිවර්ධන උනාම ලොකු අක්කා මිසිස් සිරිවර්ධන උනා කියලා පොඩි අයියා ඒ දවස් වල කිව්වා . ලොකු අක්කාගේ මහත්තයා ගැන මොනවා හරි දෙයක් කියන්න ඕන උනහම සිරිවර්ධන සාධු කියලා කියපිය කියලා  පොඩි අයියා කිව්වා . පොඩි අයියා පඩි ගත්තු දවසට ගේන බෝතලයට වගකියන්න සිරිවර්ධන සාදුත් ඩිමෙන්සියා සීයප්පච්චි ත් කොස් ගහ යට රැස්වෙද්දි අම්මට හොරෙන් බයිට් සප්ලයි කරන්න පත් වෙන්නෙ නිරායාසයෙන් මමය. 

සීයප්පච්චි ට කිතිය ඇති නිසාවෙන් සෑම විනාඩි 20කටම සැරයක් ලොක්කෝ කියා කිහිල්ලට ඇන ##තිගෙ පුතා කියා තමාටම අසා ගැනීම පොඩි අයියාගේ පරම විනෝදය වේ.

හොඳටම වැඩි වී සිටි එවැනි එක අවස්ථාවක සිරිවර්ධන සාදු අහම්බන්තේ කියලා කිව්වා මට හොදට මතකය. 

අවුරුද්දකට විතර පස්සේ අම්මගේ තරහා අකා මකා වෙලා ගිහිල්ලා පොඩි අයියලාට ආපහු ගෙදර එන්න කිව්වයි කියලා අනූසා නොහොත් මෙඩූසා නොහොත්  සීයප්පච්චි ගෙ මන්තරකාරිය අම්මා එක්ක අමනාප වෙලා තිබුණාය.

අඩුකුලේ දෙමල හැත්ත කියලා  අනුසා සහ ලොකු අයියා  පොඩි අයියව අත්හැරලම දාලා තියෙනකොට 
අපි අපිට විතරක් හොඳ උනහම ඇති බන්.. ලෝකය ක් සතුටු කරන්න අපිට බෑ.. කියලා පොඩි අයියා හිනා උනාය..

උඹ ඉස්කෝලෙ යන්නේ නැද්ද කියලා සීයප්පච්චි  මගෙන් අහනකොට සාවිත්‍රි  පුදුම වෙලා බලාගෙන ඉන්නකොට සීයාප්පච්චි කියන්නේ අවුරුදු ගානකට කලින් මතකය ඉවර වෙච්ච කෙනෙක් කියලා කියලා දෙන්න  මට සිද්ධ උනාය.

මම, අක්කා, ලොකු අයියා, පොඩි අයියා අපි  හතර දෙනෙක් හදපු අම්මාගේ ගර්භාෂය පාත් වෙනකොට.. අවසානයේදී ඒ ගර්භාෂය අයින් කරන්න ඕනෑ කියලා දොස්තර නියම කරනකොට අවසානයේදී අම්මා ගාව ඉතුරු වුණේ සාවිත්‍රි  විතරයි.
අම්මාගේ ඔපරේෂන් එක ඉවර වෙලා යන්තම් අම්මට නැගිට ගන්න පුළුවන් වෙන තත්ත්වයට එනකන් අම්මගේ වගේම සීයප්පච්චිගේත් හැම දෙයක්ම කළේ සාවිත්‍රි අතින්ය..
තාත්තා කවදාවත් සාවිත්‍රි අක්කාට විරුද්ධව වචනයක් කතා කළේ නැති හින්දා  තාත්තා හැමදාමත් රත්නායක මුදියන්සේලාගේ අමරසූරිය පරම්පරාවේ සුදු චරිතයක් වෙලා උන්නා.

ඊටත් අවුරුදු ගානකට පස්සේ ලොකු අයියා සහ අනූසා  ආපහු සැරයක් අම්මා බලන්න ඇවිල්ලා හිටියා. ලොකු අක්කාගේ මහත්තයා සිරිවර්ධන නොහොත් සිරිවර්ධන සාදු පොඩි අයියා සහ ලොකු  අයියා යාළු කරන්නට අනූපමේය වෙහෙසක් අරගෙන තිබුණා. ඒ වෙහෙසේ ප්‍රතිඵලයක් හැටියට තමයි ආපහු සැරයක් පය ගහන්නේ නැහැයි කියපු ලොකු අයියා සහ අනුසා නොහොත් මෙඩූසා ඇතුලු පිරිස මහ ගෙදරට ඇවිදින් තිබුණේ..

අනූසා  සද්ද විද්ධ පළඟ පතිර රාජ කුමාර රාජ හස්ති කලම්බන විද්‍යා විභූෂණ කුලයෙන් උපන් කුමාරිකාවක් වගේ සාවිත්‍රි  දිහා නොබලා සාවිත්‍රී කියන්නේ ඉන්විසිබල් චරිතයක් විදිහට රඟපාන්නට පටන් අරගෙන තිබුණා.

පුතේ උබ  අද ඉස්කෝලෙ යන්නෙ නැද්ද.. කියලා  සීයප්පච්චි මගෙන්  අහනකොට ඇන්ටනාවක් ඔළුව උඩ හයි කරගෙන ඉන්නවා වගේ රඟපාන අනුසා බොහොම අමාරුවෙන් ඔලුව කරකවලා සීයප්පච්චි  දිහා බැලුවාය.

ආ..මන්තරකාරියක් ඇවිල්ලා.. මැජික් පොල්ල කොහෙද කියලා  සීයප්පච්චි අහන කොට  අවුරුද්දකට වැඩි කාලයක් සිරිවර්ධන සාදු ගල් කැටේ ගල් කැටේ එකතු කරලා හදපු සාම පාලම සීයප්පච්චි  ඩෝහෝං...ගාලා  පුපුරවලා දැම්මා. 
පිස්සන්ව උනත් දැපනෙ දාගන්න පුළුවන් පස්සක් තමයි සාවිත්රිට තියෙන්නේ කියලා අනූසා පස්සේ අම්මා ට කියලා තිබුණාය.

ඒ සිද්ධියෙන් පස්සේ අහේතුකව අම්මා සාවිත්‍රී සමග කතා කිරීම නවතා දමා තිබුණි.අනූසා ට සීයප්පච්චි  සිදුකළ අපහාසයේ කොටස්කාරයකු වශයෙන් සාවිත්‍රී නිරායාසයෙන් පත්වී තිබුණි.
අම්මා අසනීප වී දන බඩ ගාන අවස්ථාවේදී  සියලු කැත කුණු අතගා ආපහු කෙලින් කටින් ගන්න තත්ත්වයකට පත් කරන්නට බොහොම මහන්සි වෙලා වැඩ කරපු සාවිත්‍රීව අළුයම ලූ කෙළ පිඬක් වගේ අම්මා  අමතක කරලා දානකොට
ආපහු පරණ පුරුදු මුල තත්ත්වයටම ගස්සන්න පුම්බන්න පටං ගන්න කොට

එලොවට මෙලොවට දෙලොවටම නැති එකෙක් තුන් ලොවටම අධිපති උනහම ඔහොම  දේවල් වෙනවා කියලා තාත්තා කිව්වා ය.
හොඳ වෙලාවට කොස් ගහ යට  පොඩි අයියාගේ පාටියේදී ඒ කතාව තාත්තා කියපු හින්දා වග කිව යුතු බලධාරීන් කිසි කෙනෙකුට ඒ කතාව කන වැටුනේ නැතිය..

සීයප්පච්චිට සාවිත්‍රි රත්තරං කෙල්ල වීම ගැන අම්මා මෙන්ම අනූසා ද උන්නෙ විස්සෝපයෙනි. සියල්ලන්ගේ අංකොං මැද සාවිත්‍රි හොදින් සිංහල කතා කරමින් කෝවිල් යමින් පන්සලට දානය උයාගෙන යමින් උන්නාය.අම්මා තම නොවටිනා ගල්මාලය සාවිත්‍රි ට දී ඉතුරු සියලු බඩු ලොකු අක්කාට සහ අනූසාට බෙදා දුනි.
සාවිත්‍රි කිසිත් නොකියා සතුටින් උන්නා ය. පොඩි අයියා ඇයට බොහෝ පෙම් කරනා බව පාටිය නැගලා  යන වෙලාවක සිරිවර්ධන සාදුව බදාගෙන කිව්වා මට මතකය. සීයප්පච්චි ගේ අන්තිම වෙලාවෙදිත් සාවිත්‍රි බොහෝ ඇප උපස්ථාන කලා වගේම  සීයප්පච්චි ගේ අන්තිම  හුස්ම  කොස් ගහත් පහු කරගෙන යනකොට අම්මා කියන විදිහට  සාවිත්‍රි ගේ කිබුල් කදුලුත් අනූසා කියන විදිහට සාවිත්‍රි ගේ තලතෙල් කදුලුත්  ගලාගෙන ගියාය. 

මිනිස්සුන්ට මිනිස්සුන්ව අමතක වෙනවා වගේම මිනිස්සුන්ට මිනිස්සුන්ව අඳුනගන්න පුළුවන් වෙච්ච දවසට අපි හිතනවට වඩා අපේ ජීවිත හුඟක් ලස්සනයි පොඩ්ඩො කියලා පොඩි අයියා මට කිව්වා . අපිට අපි ගැන සන්තෝසයි නම් අනිත් එවුන් දාහක් අපිට වැරදි කිව්වත් ඒවා ඇහෙන්නේ   නැති ගානට ඉඳපන්..මාත් මේවා ඉගෙන ගත්තේ සාවිත්‍රි ගෙන් බං කියලා පොඩි අයියා කිව්වේ  ඒ වෙලාවෙත් මහා වලං කන්දරාවක් තනියම හෝදන සාවිත්‍රි දිහා මැණික් කැට වගේ දිලිසෙන ඇස් දෙකකින් බලන ගමන්.